钦定古今图书集成/理学汇编/学行典/第254卷 > 李德智
## 钦定古今图书集成/理学汇编/学行典/第254卷 > 李德智

按《武昌府志》：“李德智，字太痴，生平薄名利，好黄老养
生之术。一日晨起坐门前，见丐者倚门而目逆之。李
老曰：‘汝丐也，奚视焉？毋以丏而盗乎’？曰：‘某非丏，亦非
盗也。某，铜鼓卫人。本卫以坟房料银六十馀金纳之
都司，缘过黑牛渡，舟覆，文移溺水中，欲归而请之。某
以孤身，挟重赀，汎洞庭，恐不免。闻公厚德，愿以相累’”，
俟返而复求取纳焉。以四十日为期，其人去，死于路，
遇所知陈大道归告丧。丧归，卫勘官银无有。逮其家
人，则意前所知告丧者匿官钱文致其罪当死。李老
久不得其人至，恐事有变，遂封前银诣都司纳焉。都
司为文往勘之，则其告丧者尚在狱中。县令大惊曰：
“楚有大贤人若此乎？”召囚来，焚香吁天曰：“我拜前，尔
拜后，此非常人也。”陈氏二人遂获免。李老生平服清
斋，不茹荤，尝以《五灵神符》治百病，寿八十九终。